text: Julemarked giver vinger
  28 november 2015 kl. 15.44
  Stort julemarked i Elstrup på Als i denne weekend. Overskuddet går til nye vinger på den historiske Elstrup Mølle.
  Julen har englelyd, og engle har vinger. Dem vil de gerne have nogle nye af på den gamle vindmølle i landsbyen Elstrup. Derfor afholder Elstrup Mølles Venner i denne weekend stort julemarked, hvor overskuddet går til nye møllevinger.
  - Vi laver forskellige arrangementer, så vi kan samle penge ind til at få vinger på møllen igen. Det er virkelig blevet taget godt imod af befolkningen, så det er vi meget glade for, sagde formand for Elstrup Mølles venner, Carsten Sahl Andersen, til TV SYD
  Der har ikke været vinger på møllen i de seneste otte år. Det koster mellem 12 og 13 millioner at restaurere toppen af møllen og få sat nye egetræsvinger på.
  På julemarkedet bliver der blandt meget andet solgt lokalt produceret keramik, og man har også mulighed for at se, hvordan man udfører forskellige håndværk.
  Julemarkedet på Elstrup Mølle tiltrak omkring 500 deltagere lørdag. Søndag kan julestemningen opleves på Elstrup Mølle fra 10-16.
  
  